Broj: 09-113/25-718/1 Podgorica, 25. mart 2025. godine

Na osnovu člana 32v Zakona o nevladinim organizacijama ("Službeni list Crne Gore" br. 39/11, 37/17 i 84/24), a u vezi s Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2025. godini ("Službeni list CG", br. 127/24 od 27. decembra 2024. godine), Sektorske analize za oblast razvoj civilnog društva i volonterizma (broj 01-113/24-1316/9 od 9. decembra 2024. godine) i Pravilnika o sadržaju javnog konkursa za raspodjelu sredstava za finansiranje projekta i programa nevladinih organizacija i izgledu i sadržaju prijave na javni konkurs (″Službeni list CG″ broj 14/18), Komisija za raspodjelu sredstava za finansiranje projekata/programa nevladinih organizacija u 2025. godini u oblasti razvoj civilnog društva i volonterizma, koju je obrazovalo Ministarstvo rada, zapošljavanja i socijalnog dijaloga rješenjem broj: 09-113/25-441/31 od 26. februara 2025. godine objavljuje

**JAVNI KONKURS**

**″PROMOCIJA VOLONTIRANJA I VOLONTERSKIH SERVISA S CILJEM VEĆE ZAPOŠLJIVOSTI MLADIH″**

**ZA FINANSIRANJE PROJEKATA/PROGRAMA NEVLADINIH ORGANIZACIJA U 2025. GODINI U OBLASTI RAZVOJ CIVILNOG DRUŠTVA I VOLONTERIZMA**

Pozivaju se nevladine organizacije koje imaju kapacitete i iskustvo da prijave projekte/programe na ovaj Konkurs kojim mogu doprinjeti realizaciji prioriteta utvrđenih *Strategijom saradnje organa državne uprave i nevladinih organizacija 2022 – 2026 sa Akcionim planom 2024 – 2026. godine* koja je u nadležnosti Ministarstva regionalno-investicionog razvoja i saradnje sa nevladinim organizacijama, a za oblast razvoj civilnog društva i volonterizma koja je u nadležnosti Ministarstva rada, zapošljavanja i socijalnog dijaloga.

**Strateški cilj** definisanStrategijom saradnje organa državne uprave i nevladinih organizacija 2022 – 2026 sa Akcionim planom 2024 – 2026. za sprovođenje Strategije saradnje organa državne uprave i nevladinih organizacija 2022 – 2026, čijem ostvarenju treba da doprinesu projekti/programi nevladinih organizacija u 2025. godini je:

* Osigurati dugoročno, pouzdano, i kvalitetno partnerstvo između države i nevladinih organizacija.

Mjere iz navedene Strategije, čijoj će realizaciji doprinjeti sprovođenje Javnog konkursa su:

* *Osnaženje kapaciteta i inovativnog potencijala NVO,*
* *Unaprijediti uslove za razvoj volonterizma.*

Realizacija strateškog cilja i mjera na temelju projekta nevladinih organizacija potrebno je da doprinese razvoju civilnog društva i volonterizma.

**Prioritetni problemi** u oblasti razvoj civilnog društva i volonterizma koji se planiraju rješavati finansiranjem projekata/programa nevladinih organizacija su:

* nedovoljni angažman volontera na projektima/programima, naročito mladih,
* transparentnost rada volontera, što uključuje zaključivanje ugovora o volontiranju, ostvarivanje prava volontera propisanih Zakonom o volonterskom radu, kao i bilježenje volonterskog iskustva u volonterskoj knjižici,
* nedovoljno finansiranje volonterskih organizacija i organizacija civilnog društva,
* nedostatak informacija o volontiranju, pravima volontera i vrijednostima volontiranja, posebno među mlađom generacijom,
* nedovoljna promocija volonterizma, naročito među mladima,
* nedovoljan broj volonterskih akcija u različitim društvenim oblastima i u odnosu na različite ciljne grupe.

**Glavni cilj projekata/programa** nevladinihorganizacija koji će biti finansirani Javnim konkursom je što veće angažovanje volontera na projektima/programima NVO, kao i promocija volontiranja, volonterskih servisa i građanskog aktivizma, s ciljem veće zapošljivosti mladih.

**Specifični ciljevi projekata/programa** nevladinih organizacija koji će biti finansirani potrebno je da:

* doprinesu povećanju broja volontera;
* doprinesu razvoju kapaciteta volonterskih organizacija i organizacija civilnog društva;
* doprinesu promociji volonterizma s ciljem većeg građanskog aktivizma i veće zapošljivosti mladih;
* doprinesu razvoju vrijednosti kod mladih poput empatije, solidarnosti, saradnje, prepoznavanju načina za promjene i brige za opšte dobro,
* doprinesu edukaciji mladih kroz radionice i obuke u obrazovnim ustanovama o značaju volonterizma.

**CILJNE GRUPE:**

**Direktne ciljne grupe korisnika su**:

* mladi koji obavljaju volonterski rad i na taj način stiču iskustvo,
* mladi koji obavljaju volonterski rad u sjevernom regionu Crne Gore,
* građani Crne Gore koji koriste volonterske usluge preko nevladinih organizacija, fondacija i udruženja.

**Volonteri** su domaća i strana fizička lica koja dobrovoljno obavljaju volonterske usluge. Oni ulažu i doniraju vrijeme, vještine, znanje i energiju da bi podržali organizacije, projekte ili ljude, a često su motivisani željom za društvenom odgovornošću, učenjem novih i unapređenjem postojećih vještina, kao i željom da se napravi pozitivan uticaj u zajednici.

Korisnik volonterske usluge može biti pravno i fizičko lice. Organizator volonterskog rada može biti istovremeno i korisnik tog rada.

**Potrebe koje su prepoznate za direktnu ciljnu grupu:** ispunjavanje humanih i građanskih inicijativa radi prepoznavanja načina za promjene i brige za opšte dobro, sticanje znanja, iskustva i vještina radi veće zapošljivosti mladih, zadovoljenje potreba određenih ciljnih grupa koje se mogu organizovati volonterskim aktivnostima, npr. zaštita životne sredine, zaštita vulnerabilnih ciljnih grupa i sl.

**Indirektne ciljne grupe korisnika su:**

* institucije državnog sistema koje su učesnici u kreiranju i sprovođenju politika iz oblasti razvoja civilnog društva i volonterizma,
* lokalne samouprave,
* porodice korisnika volonterskih usluga,
* mediji,
* društvo u cjelini.

**Potrebe koje su prepoznate za indirektnu ciljnu grupu:** podrška i uspostavljanje kvalitetne saradnje između organa državne uprave, lokalne samouprave, javnih ustanova, organizacija i medija sa organizacijama civilnog društva, kao i podrška porodicama čiji članovi imaju potrebu za volonterskim uslugama.

**Aktivnosti nevladinih organizacija koje će doprinijeti ostvarenju strateških ciljeva i zadovoljenju potreba ciljnih grupa ("prihvatljive aktivnosti za finansiranje") su:**

* angažovanje volontera za sprovođenje volonterskih aktivnosti u okviru projekta/programa,
* organizovanje okruglih stolova u cilju konstruktivne rasprave o problemima u vezi s razvojem volonterizma i rada volonterskih servisa u Crnoj Gori,
* sprovođenje istraživanja o potrebama lokalnih zajednica,
* organizovanje kampanje na temu razvoja volonterizma i civilnog sektora,
* organizovanje radionica/obuka u osnovnim i srednjim školama o podizanju svijesti o volonterizmu.

**Ukupan iznos sredstava** koja se mogu raspodjeliti Javnim konkursom je **107.676,29 eura.**

**Najniži iznos** sredstava koji se može dodijeliti pojedinom projektu/programu je **8.000 eura.**

**Najviši iznos** sredstava koji se može dodijeliti pojedinom projektu/programu je **10.000 eura.**

Shodno članu 32ž stav 4 Zakona o nevladinim organizacijama, Ukupan iznos sredstava koja se na osnovu Javnog konkursa mogu dodijeliti nevladinoj organizaciji za finansiranje projekta, odnosno programa, ne može preći 20% od ukupno opredijeljenih sredstava koja se raspodjeljuju na osnovu tog konkursa.

Na Javni konkurs nevladina organizacija može prijaviti više projekata, odnosno programa, ali joj se **mogu dodjeliti sredstva samo za jedan projekat, odnosno program.** Ta nevladina organizacija **može biti i partner na samom jednom projektu u okviru ovog Javnog konkursa.**

**Prijavu projekta/programa Javni konkurs može podnijeti nevladina organizacija (podnosilac projekta/programa i partnerska nevladina organizacija) koja je**:

* upisana u Registar nevladinih organizacija;
* kroz ciljeve i djelatnosti u Statutu, definisala oblast od javnog interesa iz ovog Konkursa kao oblast svog djelovanja;
* predala poreskom organu prijavu za prethodnu fiskalnu godinu (bilans stanja i bilans uspjeha);

**Raspodjela sredstava iz Javnog konkursa vrši se na osovu sljedećih kriterijuma:**

* doprinos prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti;
* kvalitet prijavljenog projekta, odnosno programa;
* kapacitet nevladine organizacije da realizuje prijavljeni projekat, odnosno program;
* transparentnost rada nevladine organizacije.

Članom 32 stav 3 Zakona o nevladinim organizacijama organizacijama navedeno je da projekat, u smislu ovog zakona, predstavlja skup aktivnosti u oblastima iz stava 2 istog člana koji se realizuju u periodu koji nije duži od jedne godine.

Članom 32 stav 4 Zakona o nevladinim organizacijama organizacijama navedeno je da program, u smislu ovog zakona, predstavlja dugoročni plan razvoja organizacije i sprovođenja aktivnosti u oblastima iz stava 2 istog člana u periodu koji nije duži od tri godine.

Bodovanje projekata, odnosno programa, prema navedenim kriterijumima, vršiće se prema mjerilima i na način utvrđenim Uredbom o finansiranju projekata i programa nevladinih organizacija u oblastima od javnog interesa (″Službeni list CG″, br. 13/18), na obrascu koji je utvrdilo nadležno ministarstvo, a svaki projekat će bodovati po dva nezavisna procjenjivača, s Liste koju je utvrdilo i objavilo na svojoj internet stranici nadležno ministarstvo. Nezavisni procjenjivači sačinjavaju bodovnu listu koja sadrži: broj bodova po svakom od mjerila sa obrazloženjem, broj bodova po svakom od kriterijuma, ukupan broj ostvarenih bodova po svim kriterijumima, mjesto i datum bodovanja i potpis nezavisnog procjenjivača.

**Rok za podnošenje prijava na Javni konkurs je 30 dana od dana objavljivanja, odnosno**

**zaključno sa 24. aprilom 2025. godine.**

Prijava projekta/programa dostavlja se isključivo na obrascu propisanom Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs (″Službeni list CG″, br. 14/18), a koji je sastavni dio Javnog konkursa.

Prijava za projekat podnosi se na Obrascu 1 koji možete preuzeti [**OVDJE**](https://www.gov.me/dokumenta/a0e5b675-2713-404f-936e-25beedf24964).

U vezi sa članom 4 Pravilnika o sadržaju javnog konkursa za raspodjelu sredstava za finansiranje projekta i programa nevladinih organizacija i izgledu i sadržaju prijave na javni konkurs (″Službeni list CG″ broj 14/18), potrebno je da prijava na Javni konkurs sadrži:

* naziv organa državne uprave nadležnog za oblast za koju se objavljuje javni konkurs (navesti naziv ovog Ministarstva);
* naziv: Prijava na javni konkurs (navesti naziv Javnog konkursa) za raspodjelu sredstava za finansiranje projekata, odnosno programa nevladinih organizacija;
* naziv oblasti za koju se prijavljuje nevladina organizacija (1. u prioritetnoj oblasti od javnog interesa – navesti oblast od javnog interesa iz Javnog konkursa);
* datum objavljivanja Javnog konkursa;
* rok za podnošenje prijave na Javni konkurs;
* podatke o nevladinoj organizaciji koja se prijavljuje na Javni konkurs, kao i podatke o partnerskoj nevladinoj organizaciji ako se nevladina organizacija prijavljuje na Javni konkurs zajedno s partnerskom nevladinom organizacijom;
* izjavu o nepostojanju višestrukog finansiranja i izjavu o partnerstvu s podacima o licu ovlašćenom za zastupanje, potpisom, mjestom, datumom i pečatom;
* podatke o budžetu i troškovima realizacije projekta, odnosno programa;
* izjavu o istinitosti podataka s podacima o koordinatoru projekta, odnosno programa i licu ovlašćenom za zastupanje, kao i potpisom, mjestom, datumom i pečatom.

Uz prijavu na Javni konkurs, **nevladine organizacije su dužne dostaviti:**

* fotokopiju rješenja o upisu u Registar NVO[[1]](#footnote-1);
* fotokopiju statuta u kojem su definisani ciljevi i djelatnost, odnosno oblast djelovanja nevladine organizacije, koja se odnosi razvoj civilnog društva i volonterizma[[2]](#footnote-2);
* fotokopiju akta o podnesenoj prijavi za prethodnu fiskalnu godinu poreskom organu (s fotokopijom bilansa stanja i bilansa uspjeha)[[3]](#footnote-3);
* izjavu potpisanu od strane ovlašćenog lica i s pečatom nevladine organizacije da će NVO prije potpisivanja ugovora obavjestiti komisiju o eventualnim dodjeljenim sredstvima za isti projekat/program od drugih državnih organizacionih jedinica.

**Za partnersku organizaciju potrebno je dostaviti**:

* fotokopiju rješenja o upisu u Registar NVO;
* fotokopiju statuta u kojem su definisani ciljevi i djelatnost, odnosno oblast djelovanja nevladine organizacije, koja se odnosi na razvoj civilnog društva i volonterizma;
* fotokopiju akta o podnesenoj prijavi za prethodnu fiskalnu godinu poreskom organu (s fotokopijom bilansa stanja i bilansa uspjeha).

**Popunjenu, potpisanu i pečatom ovjerenu prijavu neophodno je dostaviti u dva (2) primjerka u štampanoj verziji i jedan (1) primjerak u elektronskoj formi na CD-u, u sadržaju istovjetnom štampanom primjerku (PDF format).**

**Prijavu s potrebnom dokumentacijom, uključujući i CD treba**

**poslati isključivo poštom na sljedeću adresu:**

**Ministarstvo rada, zapošljavanja i socijalnog dijaloga**

**Rimski trg, br. 46**

**Podgorica**

**s napomenom: NE OTVARATI - prijava na Javni konkurs broj 09-113/25-718/1 od 25. marta 2025. godine pod nazivom**

**″PROMOCIJA VOLONTIRANJA I VOLONTERSKIH SERVISA S CILJEM VEĆE ZAPOŠLJIVOSTI MLADIH″**

U razmatranje će biti uzeti samo projekti/programi **koji su dostavljeni na propisanom obrascu, s potrebnom dokumentacijom i u roku, odnosno koji zadovoljavaju uslove propisane Javnim konkursom. Eventualna pitanja u vezi s ovim Javnim konkursom** mogu se postaviti elektronskim putem na mejl-adresu [mersiha.hasanbegovic@mrzs.gov.me](mailto:mersiha.hasanbegovic@mrzs.gov.me), **najkasnije do 17. aprila 2025. godine.**

Komisija za raspodjelu sredstava nevladinim organizacijama u 2025. godini u oblasti razvoj civilnog društva i volonterizma će **u roku od 15 dana od dana završetka Javnog konkursa,** na internet stranici Ministarstva rada, zapošljavanja i socijalnog dijaloga i portalu e-uprave **objaviti Listu nevladinih organizacija koje nisu dostavile urednu i potpunu prijavu,** uz ukazivanje na utvrđene nedostatke koji se odnose na prijavu, odnosno potrebnu dokumentaciju.

**Nevladina organizacija s pomenute Liste je, u roku od pet dana od dana objavljivanja Liste, dužna da otkloni utvrđene nedostatke, a u slučaju da se utvrđeni nedostaci ne otklone u propisanom roku, prijava se odbacuje.**

***PREDSJEDNICA KOMISIJE***

***Biljana Vučetić***

***Obradila****: Mersiha Hasanbegović*

***Pozicija****: članica Komisije za raspodjelu sredstava za finansiranje projekata/programa NVO u 2025. godini za oblast razvoj civilnog društva i volonterizma*

***e-mail:***[*mersiha.hasanbegovic@mrzs.gov.me*](mailto:mersiha.hasanbegovic@mrzs.gov.me)

***Odobrila****: Biljana Vučetić*

***Pozicija:*** *predsjednica Komisije za raspodjelu sredstava za finansiranje projekata/programa NVO u 2025. godini za oblast razvoj civilnog društva i volonterizma*

***e-mail:***[*biljana.vucetic@mrzs.gov.me*](mailto:biljana.vucetic@mrzs.gov.me)

***Verifikovala****: Ivana Đođić*

***Pozicija****: v.d. sekretarke Ministarstva rada, zapošljavanja i socijalnog dijaloga*

***e-mail:***[*ivana.djodjic@mrzs.gov.me*](mailto:ivana.djodjic@mrzs.gov.me)

1. Ukoliko su izvšene izmjene adrese, odnosno sjedišta, naziva nevladine organizacije, ovlašćenog lica, izmjene i dopune statuta i druge slične izmjene, potrebno je dostaviti fotokopije rješenja nadležnog organa koje potvrđuju te izmjene. [↑](#footnote-ref-1)
2. Ukoliko su izvršene izmjene i dopune statuta, potrebno je dostaviti fotokopiju rješenja nadležnog organa koja potvrđuje te izmjene. Takođe, fotokopija statuta dostavlja se s pečatom nevladine organizacije i potpisom. [↑](#footnote-ref-2)
3. Fotokopije bilansa stanja i bilansa uspjeha za 2024. godinu dostavljaju se s pečatom nevladine organizacije i potpisom odgovornog lica. [↑](#footnote-ref-3)